b'\n_START_ARTICLE_\nAuksinis zlotas\n_START_SECTION_\nRaida\n_START_PARAGRAPH_\nPirmosios Lenkijos auksin\xc4\x97s monetos buvo nuo XIII a. visoje Europoje i\xc5\xa1plit\xc4\x99 auksiniai florinai ir dukatai, kil\xc4\x99 i\xc5\xa1 Italijos. Jos savo verte prilygo 1 sidabro svarui, ir ta vert\xc4\x97 nesikeit\xc4\x97. Kadangi Lenkijoje prad\xc4\x97ta kaldinti moneta tiek savo i\xc5\xa1vaizda, tiek verte atkartojo florinus ir dukatus, sinonimi\xc5\xa1kai \xc5\xa1iai monetai taip pat yra naudojami pavadinimai florinas ir dukatas._NEWLINE_Pirmoji Lenkijos auksin\xc4\x97 moneta nukaldinta 1320\xc2\xa0m. (tuo metu jos vert\xc4\x97 buvo lygi 13 sidabrini\xc5\xb3 gra\xc5\xa1i\xc5\xb3), ta\xc4\x8diau v\xc4\x97liau ilg\xc4\x85 laik\xc4\x85 naudotasi u\xc5\xbesienin\xc4\x97mis aukso monetomis. Tik 1496\xc2\xa0m. \xc5\xa1ios monetos pripa\xc5\xbeintos oficialiai kaip Lenkijos karalyst\xc4\x97s pinigin\xc4\x97s sistemos dalis, ir pavadintos zlotu (t. y. \xe2\x80\x9eauksin\xc4\x97mis\xe2\x80\x9c). Auksinis zlotas buvo pirmoji auksin\xc4\x97 moneta tiek Lenkijos karalyst\xc4\x97je, tiek Lietuvos Did\xc5\xbeiojoje kunigaik\xc5\xa1tyst\xc4\x97je, ir jos oficialus \xc4\xafvedimas \xc4\xaf apyvart\xc4\x85 \xc5\xbeym\xc4\x97jo Lenkijos pinigin\xc4\x97s sistemos per\xc4\x97jim\xc4\x85 prie bimetalin\xc4\x97s._NEWLINE_Kadangi \xc4\xafvedimo metu jis buvo lygus 30 gra\xc5\xa1i\xc5\xb3, dar buvo vadinamas puskape. Jo tuometin\xc4\x97 vert\xc4\x97 buvo: 5 \xc5\xa1e\xc5\xa1tokai, 10 tre\xc4\x8diok\xc5\xb3, 30 gra\xc5\xa1i\xc5\xb3, 60 pusgra\xc5\xa1i\xc5\xb3, 90 \xc5\xa1iling\xc5\xb3 arba 540 denar\xc5\xb3._NEWLINE_Lenkijoje po ilgos pertraukos auksiniai zlotai prad\xc4\x97ti kaldinti 1528\xc2\xa0m. Valdant \xc5\xbdygimantui Augustui kaldintas 1564\xc2\xa0m. ir 1565\xc2\xa0m. Vilniaus pinig\xc5\xb3 kalykloje. Monetos mas\xc4\x97 27,86 g, praba\xc2\xa0\xe2\x80\x93 730, skersmuo\xc2\xa0\xe2\x80\x93 40\xc2\xa0mm. 1564\xc2\xa0m. monetos averse\xc2\xa0\xe2\x80\x93 valdovo monograma su kar\xc5\xabna, data ir nominalas \xe2\x80\x9eXXX\xe2\x80\x9c arba \xe2\x80\x9e30\xe2\x80\x9c, reverse\xc2\xa0\xe2\x80\x93 herbinis skydas, 1565\xc2\xa0m. monetoje\xc2\xa0\xe2\x80\x93 valdovo atvaizdas._NEWLINE_1666\xc2\xa0m. Jonas Kazimieras Vaza nukaldino bandom\xc4\x85j\xc4\xaf 12 gra\xc5\xa1i\xc5\xb3 vert\xc4\x97s auksin\xc4\x85, jo mas\xc4\x97 6,72 g, praba 500, skersmuo 33\xc2\xa0mm, su \xc4\xafra\xc5\xa1u legendoje\xc2\xa0\xe2\x80\x93 lot. DATPRETIVM SERVATA SALVS POTIORQ METALLO EST (T\xc4\x97vyn\xc4\x97s i\xc5\xa1gelb\xc4\x97jimas vertinamas labiau nei sidabras)._NEWLINE_Tiek Lenkijoje, tiek Lietuvoje auksiniai zlotai kaldinti labai \xc4\xafvairiais nominalais. Did\xc5\xbeiausias zloto nominalas buvo 100, nukaldintas 1621\xc2\xa0m. i\xc5\xa1 350 g aukso. Tebuvo tik 4 tokios monetos._NEWLINE_1701\xc2\xa0m. nusi\xc5\xbei\xc5\xabr\xc4\x97j\xc4\x99s \xc4\xaf lenki\xc5\xa1kus auksinius zlotus, Petras I \xc4\x97m\xc4\x97 kaldinti auksinius \xc4\x8dervoncus, kurie atitiko 10 tuometini\xc5\xb3 rubli\xc5\xb3.'